Julkisasiamiehen ratkaisuehdotus Fennelly 5 päivänä joulukuuta 1996. - Euroopan yhteisöjen komissio vastaan Belgian kuningaskunta. - Uusien nestemäisiä tai kaasumaisia polttoaineita käyttävien kuumavesikattiloiden hyötysuhdevaatimuksista annettu direktiivi 92/42/ETY - Direktiivin täytäntöönpanon laiminlyönti. - Asia C-205/96.



Oikeustapauskokoelma 1997 sivu I-00795



Julkisasiamiehen ratkaisuehdotukset

1 Komissio on pannut tämän jäsenyysvelvoitteiden noudattamatta jättämistä koskevan oikeudenkäynnin vireille EY:n perustamissopimuksen 169 artiklan nojalla. Se vaatii 17.6.1996 nostamassaan kanteessa sen toteamista, että Belgian kuningaskunta ei ole noudattanut EY:n perustamissopimuksen mukaisia velvoitteitaan, koska se ei ole antanut säädetyssä määräajassa uusien nestemäisiä tai kaasumaisia polttoaineita käyttävien kuumavesikattiloiden hyötysuhdevaatimuksista 21 päivänä toukokuuta 1992 annetun neuvoston direktiivin 92/42/ETY(1) (jäljempänä direktiivi) noudattamisen edellyttämiä lakeja, asetuksia ja hallinnollisia määräyksiä.

2 Direktiivin 9 artiklan 1 kohdan mukaan jäsenvaltioiden oli "annettava ja julkaistava tämän direktiivin noudattamisen edellyttämät säädökset" ennen 1 päivää tammikuuta 1993 ja ilmoitettava tästä komissiolle viipymättä. Belgia ei ole ilmoittanut komissiolle mistään direktiivin noudattamisen edellyttämistä toimenpiteistä.

3 Belgia ei ole kiistänyt, että se ei ole pannut direktiiviä täytäntöön, minkä syyksi se ilmoittaa toimielinjärjestelmään liittyvät vaikeudet, jotka johtuvat toisaalta eri alueiden, jotka vastaavat energian järkevää käyttöä koskevista asioista, ja toisaalta alueiden ja kyseisten kattiloiden markkinoinnin sääntelystä vastaavan liittohallituksen välisen työnjaon järjestämisestä.

4 Perustamissopimuksen 189 artiklassa jäsenvaltiot velvoitetaan toteuttamaan direktiivien tavoitteiden saavuttamisen edellyttämät toimenpiteet. Tätä erityisvaatimusta vahvistaa niille perustamissopimuksen 5 artiklassa asetettu yleinen velvollisuus, jonka mukaan ne "toteuttavat kaikki yleis- ja erityistoimenpiteet, jotka ovat aiheellisia tästä sopimuksesta tai yhteisön toimielinten säädöksistä johtuvien velvoitteiden täyttämisen varmistamiseksi". On kiistatonta, että Belgia ei pannut direktiiviä täytäntöön säädetyssä määräajassa. Yhteisöjen tuomioistuimen vakiintuneen oikeuskäytännön mukaan jäsenvaltio ei voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, miksi se ei ole noudattanut direktiivissä säädettyjä velvoitteita ja määräaikoja.(2)

Ratkaisuehdotus

Ehdotan, että yhteisöjen tuomioistuin ratkaisee asian seuraavasti:

1) Belgian kuningaskunta ei ole noudattanut perustamissopimuksen mukaisia velvoitteitaan, koska se ei ole antanut säädetyssä määräajassa uusien nestemäisiä tai kaasumaisia polttoaineita käyttävien kuumavesikattiloiden hyötysuhdevaatimuksista 21 päivänä toukokuuta 1992 annetun neuvoston direktiivin 92/42/ETY noudattamisen edellyttämiä säädöksiä.

2) Belgian kuningaskunta velvoitetaan korvaamaan oikeudenkäyntikulut.

(1) - EYVL 1992 L 167, s. 17.

(2) - Ks. esim. asia C-312/95, komissio v. Luxemburg, tuomio 17.10.1996 (9 kohta, ei vielä julkaistu oikeustapauskokoelmassa).